Γνωμοδότηση αριθ. 9/2003

του Ελεγκτικού Συνεδρίου των Ευρωπαϊκών Κοινοτήτων σχετικά με σχέδιο κανονισμού της Επιτροπής για τη θέσπιση δημοσιονομικού κανονισμού-προτύπου των εκτελεστικών οργανισμών, κατ' εφαρμογή του κανονισμού (ΕΚ) αριθ. 58/2003 του Συμβουλίου περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων

(2004/C 19/01)

ΤΟ ΕΛΕΓΚΤΙΚΟ ΣΥΝΕΔΡΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 248 παράγραφος 4,

το αίτημα του Γενικού Γραμματέα της Επιτροπής για την έκδοση γνώμης σχετικά με σχέδιο κανονισμού της Επιτροπής(1) για τη θέσπιση δημοσιονομικού κανονισμού-προτύπου των εκτελεστικών οργανισμών, κατ' εφαρμογή του κανονισμού (ΕΚ) αριθ. 58/2003 του Συμβουλίου περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων(2) (εφεξής "σχέδιο κανονισμού της Επιτροπής"),

Εκτιμώντας τα ακόλουθα:

Τα άρθρα 53 και 55 του δημοσιονομικού κανονισμού που εφαρμόζεται στο γενικό προϋπολογισμό (εφεξής "γενικός δημοσιονομικός κανονισμός")(3) προβλέπουν την εκτέλεση του προϋπολογισμού μέσω εκτελεστικών οργανισμών.

Σκοπός του σχεδίου κανονισμού της Επιτροπής είναι η εφαρμογή του άρθρου 15 του κανονισμού (EK) αριθ. 58/2003 του Συμβουλίου, το οποίο ορίζει ότι η Επιτροπή εκδίδει δημοσιονομικό κανονισμό-πρότυπο που εφαρμόζεται στον προϋπολογισμό λειτουργίας των εκτελεστικών οργανισμών,

ΕΞΕΔΩΣΕ ΤΗΝ ΑΚΟΛΟΥΘΗ ΓΝΩΜΟΔΟΤΗΣΗ:

1. Η αγγλική διατύπωση του σχεδίου κανονισμού της Επιτροπής παρουσιάζει τα προβλήματα που αναλύονται στο παρόν και στο επόμενο σημείο. Όπως αναφέρεται στο άρθρο 1 του σχεδίου κανονισμού της Επιτροπής, ο κανονισμός αυτός αφορά την κατάρτιση και την εκτέλεση του "διοικητικού προϋπολογισμού" ("administratiνe budget") των εκτελεστικών οργανισμών. Στον κανονισμό (ΕΚ) αριθ. 58/2003 του Συμβουλίου, ο προϋπολογισμός αυτός ονομάζεται "προϋπολογισμός λειτουργίας" ("operating budget"). Στη γνωμοδότησή του σχετικά με την πρόταση της Επιτροπής για την έκδοση του κανονισμού (ΕΚ) αριθ. 58/2003 του Συμβουλίου(4), το Συνέδριο εφιστούσε την προσοχή στον κίνδυνο σύγχυσης που θα μπορούσε να δημιουργήσει η χρήση του επιθέτου "operating" όσον αφορά τις διοικητικές δαπάνες. Εντούτοις, ο όρος "operating" χρησιμοποιείται στα άρθρα 5 και 21 του σχεδίου κανονισμού της Επιτροπής αναφορικά με τις δαπάνες που αφορά ο διοικητικός προϋπολογισμός(5).

2. Στο σχέδιο κανονισμού της Επιτροπής χρησιμοποιείται ο όρος "διοικητικό συμβούλιο" ("management board"), ενώ, σύμφωνα με το άρθρο 7 του κανονισμού (ΕΚ) αριθ. 58/2003 του Συμβουλίου, η διαχείριση του εκτελεστικού οργανισμού ασκείται από μια "διευθύνουσα επιτροπή" ("Steering Committee") και από ένα διευθυντή. Ως εκ τούτου, ο όρος "management board" θα πρέπει να αντικατασταθεί από τον όρο "Steering Committee" σε όλο το κείμενο του σχεδίου κανονισμού της Επιτροπής(6).

3. Το άρθρο 9 του σχεδίου κανονισμού της Επιτροπής παρέχει τη δυνατότητα μεταφοράς των "πιστώσεων οι οποίες αντιστοιχούν σε υποχρεώσεις που έχουν αναληφθεί κανονικά μέχρι το κλείσιμο του οικονομικού έτους". Σύμφωνα με το ίδιο σχέδιο άρθρου, οι πιστώσεις αυτές ακυρώνονται, εάν δεν έχουν δεσμευθεί μέχρι τις 31 Μαρτίου του επόμενου οικονομικού έτους. Ωστόσο, σύμφωνα με το άρθρο 44 του σχεδίου κανονισμού της Επιτροπής και με τις αντίστοιχες διατάξεις του γενικού δημοσιονομικού κανονισμού, πριν από την ανάληψη μιας νομικής δέσμευσης, πρέπει να αναλαμβάνεται μια δημοσιονομική δέσμευση. Ως εκ τούτου, αντικείμενο μεταφοράς πρέπει να αποτελούν μόνο ανειλημμένες πιστώσεις. Πιστώσεις που, στο τέλος του οικονομικού έτους, δεν έχουν χρησιμοποιηθεί ακόμη για την ανάληψη δημοσιονομικών δεσμεύσεων πρέπει να ακυρώνονται.

4. Στα άρθρα 57 και 66 του σχεδίου κανονισμού της, η Επιτροπή ορίζει ότι το Συνέδριο διατυπώνει παρατηρήσεις επί των προσωρινών λογαριασμών του οργανισμού, καταρτίζει ετήσια έκθεση και προβαίνει σε δήλωση ως προς την αξιοπιστία των λογαριασμών καθώς και τη νομιμότητα και την κανονικότητα των υποκειμένων πράξεων. Τα ανωτέρω δεν συμφωνούν με τον κανονισμό (EK) αριθ. 58/2003 του Συμβουλίου, ο οποίος, στο άρθρο 14 παράγραφος 3, αναφέρεται μεν σε "έκθεση του Ελεγκτικού Συνεδρίου", αλλά όχι σε τυχόν παρατηρήσεις του Συνεδρίου επί των προσωρινών λογαριασμών, ούτε στην υποχρέωσή του να προβαίνει σε δήλωση αξιοπιστίας. Το σχέδιο κανονισμού της Επιτροπής δεν θα πρέπει να ορίζει για το Συνέδριο περισσότερα καθήκοντα από όσα προβλέπει ο κανονισμός (EK) αριθ. 58/2003 του Συμβουλίου. Το Συνέδριο θεωρεί ότι ουδόλως υποχρεούται να διατυπώνει παρατηρήσεις επί των προσωρινών λογαριασμών αυτών των φορέων που συστήνονται από την Κοινότητα ή να εκπονεί ειδική ετήσια έκθεση για κάθε εκτελεστικό οργανισμό.

5. Όσον αφορά την αποτελεσματικότητα του ελέγχου των κοινοτικών δαπανών, το Συνέδριο επαναλαμβάνει τη σύσταση που διατύπωνε στο σημείο 20 της γνωμοδότησής του αριθ. 8/2001 και ενθαρρύνει την Επιτροπή να ορίσει, όπου αυτό κρίνεται σκόπιμο, τον προηγούμενο έλεγχο των λογαριασμών των οργανισμών, πριν αυτοί ενσωματωθούν στους ενοποιημένους λογαριασμούς της Επιτροπής.

6. Το Συνέδριο, στη γνωμοδότησή του αριθ. 8/2001 (σημεία 14 έως 16), επεσήμαινε ότι τόσο η λογοδοσία σχετικά με τις δαπάνες λειτουργίας και τα τρέχοντα έξοδα ενός εκτελεστικού οργανισμού, που χρηματοδοτούνται από το γενικό προϋπολογισμό, όσο και η παρουσίαση αυτών δεν ήταν σαφείς. Το ζήτημα αυτό πρέπει να αποσαφηνιστεί στο παρόν σχέδιο δημοσιονομικού κανονισμού. Το Συνέδριο ανέφερε επίσης [σημείο 17 στοιχείο γ)] ότι η λογοδοσία και η παρουσίαση των δαπανών που αφορούν προγράμματα που χρηματοδοτούνται από άλλες πηγές, και όχι από το γενικό προϋπολογισμό, δεν ήταν σαφείς. Στο υπό εξέταση σχέδιο κανονισμού πρέπει να υπάρξουν διευκρινίσεις και ως προς αυτό το ζήτημα.

Η παρούσα γνωμοδότηση εγκρίθηκε από το Ελεγκτικό Συνέδριο στο Λουξεμβούργο, στις 4 Δεκεμβρίου 2003.

Για το Ελεγκτικό Συνέδριο

Juan Manuel Fabra Vallés

Πρόεδρος

(1) SEC(2003) 803 τελικό της 11ης Ιουλίου 2003.

(2) ΕΕ L 11 της 16.1.2003.

(3) Κανονισμός (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002 (ΕΕ L 248 της 16.9.2002).

(4) Γνωμοδότηση αριθ. 8/2001 σχετικά με πρόταση κανονισμού του Συμβουλίου περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (ΕΕ C 345 της 6.12.2001).

(5) Το πρόβλημα αυτό δεν δημιουργείται, για παράδειγμα, στη γαλλική διατύπωση του κανονισμού (ΕΚ) αριθ. 58/2003 του Συμβουλίου και του σχεδίου κανονισμού της Επιτροπής, όπου χρησιμοποιούνται με συνέπεια διαφορετικοί όροι ώστε να γίνεται η διάκριση μεταξύ διοικητικών δαπανών και δαπανών λειτουργίας.

(6) Το πρόβλημα αυτό δεν δημιουργείται, για παράδειγμα, στη γαλλική διατύπωση του κανονισμού (ΕΚ) αριθ. 58/2003 του Συμβουλίου και του σχεδίου κανονισμού της Επιτροπής, όπου χρησιμοποιείται με συνέπεια ο ίδιος όρος.